作者:白居易
標題:題西亭
內容:朝亦視簿書，暮亦視簿書。簿書視未竟，蟋蟀鳴座隅。始覺芳歲晚，複嗟塵務拘。西園景多暇，可以少躊躇。池鳥澹容與，橋柳高扶疏。煙蔓嫋青薜，水花披白蕖。何人造茲亭，華敞綽有餘。四簷軒鳥翅，複屋羅蜘蛛。直廊抵曲房，窈窕深且虛。修竹夾左右，清風來徐徐。此宜宴佳賓，鼓瑟吹笙竽。荒淫即不可，廢曠將何如。幸有酒與樂，及時歡且娛。忽其解郡印，他人來此居。